# Vodič kroz razgovor sa poslodavcem

Ovo su 30 najčešće postavljanih pitanja na razgovoru za posao uz prijedloge kako dati najbolji odgovor i zainteresovati poslodavce.

1. **Recite nam nešto više o sebi.**

Ovo je pitanje sa kojim poslodavci obično započinju intervju, a kako su prvi utisci bitni, ovo je jedno od najvažnijih pitanja. Potrudite se da ovo početno izlaganje bude što konciznije počevši od kvalifikacija i prethodnog radnog iskustva koji su relevantni za posao do ličnih osobina koje te preporučuju za posao.

1. **Šta biste izdvojili kao Vaše najveće prednosti?**

**Izaberite tri vaše najveće prednosti za koje smatrate da vas kvalifikuju za taj posao i naznačite koliko su značajne u radnim okolnostima. Te prednosti se mogu odnositi na neke konkretne vještine kao što su poznavanje rada na računaru ili određene organizacione sposobnosti. Ako nijeste sigurni šta tačno treba da navedete sjetite se oglasa za posao, obično poslodavci u opisu posla navode svoje zahtjeve koje treba da ispunjavaju kandidati koji se prijavljuju za posao.**

1. **Šta smatrate svojim manama?**

Na ovo pitanje treba da odgovorite tako što ćete navesti određenu manu ali i aktivnosti koje ste preduzeli da biste je prevazišli. Ako vaše poznavanje rada na računaru nije na očekivanom nivou, navedite kurseve koje ste počeli da pohađate da bi unaprijedili svoje vještine i prevazišli taj nedostatak.

1. **Zašto ste se prijavili za ovaj posao?**

Pažljivo razmislite o odgovoru. Vaš odgovor biće veoma bitan poslodavcu. Naznačite aspekte posla koji vam se sviđaju i objasnite u kom dijelu se uklapaju u vaš karijerni put i očekivanja. Ne pominjite negativne aspekte vašeg trenutnog posla ili posla za koji se prijavljujete.

1. **Šta znate o ovoj kompaniji?**

Ovo je prilika da impresionirate poslodavca svojim poznavanjem kompanije. Navedite šta znate o njihovim proizvodima, uslugama, servisima i sl. Ovo će poslodavcu pokazati koliko ste zainteresovani da dobijete posao i da ste uradili određena istraživanja.

1. **Zašto želite da radite za ovu kompaniju?**

Poslodavac očekuje odgovor koji će mu pokazati da ste o tom poslu ozbiljno razmišljali. Ako ste se pravilno pripremili za intervju, trebalo bi da dobro poznajete vrijednosti kompanije, misiju, planove razvoja i proizvode. Koristite ove informacije da biste objasnili zašto vam se sviđa taj posao i zašto odgovara vašim eventualnim ambicijama za napredovanjem u karijeri. Na kraju odgovora poželjno bi bilo da objasnite poslodavcu šta je to što biste vi pružili/unaprijedili tokom rada u toj kompaniji.

1. **Ranije nijeste obavljali ovakav posao. Kako mislite da uspijete?**

Pričajte o svojim vještinama koje će vam omogućiti da budete uspješni na ovoj radnoj poziciji. To može biti npr. vaša sposobnost prilagođavanja novom radnom okruženju i okolnostima ili recimo vaše veliko interesovanje za oblast posla za koji konkurišete.

1. **Zbog čega bi trebalo da Vas zaposlimo?**

Šta vas to čini posebnim? Trebalo bi da budete dobro informisani šta se tačno traži od budućeg zaposlenog u opisu posla. Bilo bi dobro da istaknete sličnost između vašeg profesionalnog profila, vašeg iskustva i njihovih zahtjeva. Objasnite kako ćete doprinijeti radu kompanije i zašto bi odabir vas bio dobar odluka za kompaniju.

1. **Šta vam se dopada, a šta ne kod ovog posla?**

Objasnite zašto ste zainteresovani za posao, a o segmentima koji vam se manje dopadaju raspitajte se pažljivo i obzirno.

1. **Zašto ste izabrali karijeru u ovoj oblasti?**

Budite pozitivni prilikom objašnjavanja svojih razloga. Ukoliko ste mijenjali posao navedite logične argumente zašto ste to uradili.

1. **Koliko je vaš trenutni/prethodni posao sličan poslu za koji se prijavljujete? Koje su razlike?**

Poslodavac pokušava da sazna koliko ćete se dobro uklopiti u radnu poziciju za koju aplicirate. Istaknite sličnosti, a ne razlike.

1. **Šta mislite o posljednjoj kompaniji za koju ste radili?**

Treba da se fokusirate na pozitvne aspekte kompanije za koju ste radili. Pričajte o obukama koje ste pohađali i iskustvima i vještinama koje ste stekli.

1. **U kojim kompanijama biste najradije radili: u malim, srednjim ili velikim kompanijama?**

Možete objasniti šta vam se dopada kod malih, srednjih i velikih kompanija ali stavite u fokus tip kompanije za koju aplicirate.

1. **Zašto tražite novi posao?**

Objasnite svoje razloge, ali ne pominjite negativne aspekte trenutnog ili prethodnog posla.

1. **Kako bi izgledao Vaš idealan posao?**

Opišite taj posao imajući u vidu opis posla za koji aplicirate. Naglasite stvari kao što su izazovni projekti, mogućnost napredovanja u karijeri, dobra timska saradnja, učenje novih vještina, dinamično radno okruženje i dr.

1. **Da li ste zadovoljni napredovanjem u prethodnoj kompaniji?**

Navedite ako ste napredovali brže nego što je to bilo očekivano. Ako vaše napredovanje nije bilo na nivou kao što ste očekivali onda dobro razmislite kako ćete to da objasnite.

1. **Kako podnosite kritiku na radnom mjestu?**

Pomenite pozitivne aspekte kritike i razmislite o nekom iskustvu sa posla kada je bilo korisno dobiti kritike. Preporučuje se da vaš odgovor glasi: “Smatram da je važno da dobijem povratne informacije kako bih mogao da unaprijedim svoj rad”.

1. **Da li preduzimate nekad aktivnosti na svoju inicijativu?**

Pričajte o nekom slučaju sa prethodnog posla gdje ste nešto uradili na svoju inicijativu i gdje se to pokazalo kao zadovoljavajuće i dobro rješenje.

1. **Šta Vas motiviše?**

Nabrojite šta vas motiviše: napredovanje u karijeri, prilike da steknete nove vještine, rad sa profesionalcima, lični doprinos kompaniji itd.

1. **Možete li da radite pod pritiskom?**

Razmislite o nekoj stresnoj situaciji sa posla koju ste uspjeli uspješno da prevaziđete.

1. **Koliko sati dnevno ste spremni da radite?**

Poslodavac obično očekuje da budete spremni da radite onoliko sati koliko je neophodno da bi se posao završio na vrijeme.

1. **Koji su Vaši ciljevi u pogledu karijere?**

U odgovoru se potrudite da spojite vaše ciljeve sa ciljevima kompanije za koju aplicirate.

1. **Kakva su Vaša privatna interesovanja?**

Vaši hobiji i interesovanja mogu mnogo reći poslodavcu o vama, kao npr. da li ste društveni tip ili usamljenik i da li shodno tome možete preuzeti liderske uloge. Razmislite o tome koja bi interesovanja bila dobra preporuka za posao za koji aplicirate.

1. **Da li ste spremni da zbog posla promijenite mjesto boravka?**

Ako jeste slobodno recite to. Ako je odgovor možda, tada ćete morati da objašnjavate da to može zavisiti od lokacije, zarade i sličnih razloga.

1. **Kolika Vam je bila zarada na prethodnom poslu? Sa kojom visinom zarade biste bili zadovoljni na ovom poslu?**

Informišite se koliko iznosi prosječna zarada na radnoj poziciji za koju aplicirate i procijenite kolika visina zarade bi bila u skladu sa vašim iskustvom i vještinama koje posjedujete.

1. **Šta Vaši trenutni/bivši nadređeni misle o Vama?**

Prilikom odgovora navedite jednu ili više situacija koje pokazuju vašu sposobnost da obavite posao, vašu posvećenost i spremnost na timski rad. Međutim, vodite računa o tome da vaši nadređeni mogu biti lično kontaktirani da bi potvrdili ove vaše tvrdnje.

1. **Da li više volite da radite u timu ili radije birate da radite sami?**

Razmislite o vašem iskustvu tokom rada u timskom okruženju i vremenu kada ste morali biti samostalni u radu. Opišite oba.

1. **Kako vidite sebe za pet godina?**

Ovo je prilika da govorite o svojim kratkoročnim i dugoročnim ciljevima. Razgovarajte o vrsti posla koju biste vremenom voljeli da obavljate i raznim koracima koje bi trebalo da prođete da bi to postigli, ali sve to vezujući za posao za koji trenutno aplicirate.

1. Zašto želite da radite ovaj posao?

**Nabrojte svoje ciljeve i interesovanja.**

1. **Kad biste mogli da budete životinja, koju biste životinju izabrali?**

Poslodavci koriste ovakva pitanja da bi provjerili koliko brzo razmišljate. Ako odgovorite “zec” ostavićete utisak nježne, povučene, strašljive osobe. Ako izaberete “lava” pomisliće da ste samouvjereni, líder, agresivni. Razmislite o tipu ličnosti koji bi najviše odgovarao ovom poslu.